– Drømmen min nå er å vinne den første kampen, sier den norske MMA-utøveren.

Weber Meek sjokkerte MMA-miljøet da han nylig slo brasilianske Rousimar Palhares på suverent vis.

En utøver regnet som en av verdens beste.

Målet til nordmannen har imidlertid hele tiden vært en kontrakt med organisasjonen Ultimate Fighting Championship (UFC), og etter seieren over brasilianeren økte den muligheten betraktelig.

MMA-ekspert Torsten Sandaa-Johansen. Foto: Privat

Mandag fikk han bekreftelsen på at drømmen var gått i oppfyllelse. Hans første kamp i UFC blir 3. september i Hamburg.

– Det er så urealistisk at dette skjer. Jeg har forestilt meg dette øyeblikket mange ganger, det. Det er veldig deilig å få det på papiret, sier han.

– De beste i verden

Motstander blir tyske Jessin Ayari, som står oppført med 15 seire og tre tap.

– Jeg vet ikke så mye om han ennå, jeg har ikke hatt tid til å sjekke ham ut så nøye. Men jeg er sikker på at jeg kan slå ham, kommenterer Meek.

UFC er verdens største organisasjon som arrangerer mixed martial arts-kamper. Å få sjansen her, innebærer en stor mulighet for nordmannen.

– Drømmen min nå er å vinne den første kampen og vise at det er her jeg hører hjemme. Det er mange som får sjansen i UFC, men som ikke når helt opp. En ting er å komme seg inn, en annen er å bli der og gjøre en god figur. Nå kjemper man mot de beste i verden, understreker han.

– Helt enormt

MMA-ekspert og programleder for MMA-revyens podcast, Torstein Sandaa-Johansen, sammenligner det å få innpass i UFC med å komme med i startelleveren i et Premier League-lag.

– For Emil er dette helt enormt. Han har nådd et av målene sine nå. Jeg regner med at hovedmålet er å bli mester, sier han.

– Han har alle forutsetninger for å gjøre det bra i UFC.

Sandaa-Johansen tror tyske Jessin Ayari blir en overkommelig motstander for Meek.

– I utgangspunktet er alle i UFC i verdensklasse, men forrige motstander Rousimar Palhares var langt mer merittert, så på papiret kan det bli en enklere kamp for Emil, tror han.